标题：三国名臣序赞
作品原文
三国名臣序赞 　
夫百姓不能自治，故立君以治之；汉书，成帝诏曰：天生众民，不能相治，为之立君以统理之。明君不能独治，则为臣以佐之。墨子曰：古者同天之义，是故选择贤者立为天子；天子以其知力为未足独治天下，是以选择其次，立为三公。然则三五迭隆，历世承基，史记，楚子西曰：孔丘述三、五之法，明周、召之业。西京赋曰：若历世而长存。又曰：继体承基。揖让之与干戈，文德之与武功，孔丛子，曾子谓子思曰：舜、禹揖让，汤、武用师，非相诡，乃时也。尚书，武王曰：称尔戈，比尔干。宋均乐动声仪注曰：武象，象伐时用干戈也。莫不宗匠陶钧而群才缉熙，邓析子曰：圣人逍遥一世间，宰匠万物之形。汉书，邹阳上书曰：圣王制世御俗，独化於陶钧之上。音义曰：陶家名模下圆转为钧。毛诗曰：维清缉熙。元首经略而股肱肆力。尚书，咎繇歌曰：元首明哉！股肱良哉！遭离不同，迹有优劣。王命论曰：遭遇异时，禅伐不同。孝经钩命决曰：俱在隆平，优劣殊迹。至於体分冥固，道契不坠；言至於君臣之体分，既固於冥兆；上下之契，亦存而不坠。风美所扇，训革千载，其揆一也。苍颉篇曰：革，戒也。孟子曰：先圣後圣，其揆一也。故二八升而唐朝盛，伊吕用而汤武宁，舜举八元八恺，用之於尧时也。成汤得伊尹，武王得吕望，而社稷安也。三贤进而小白兴，五臣显而重耳霸。三贤，管仲、鲍叔牙、隰朋也。五臣，狐偃、赵衰、颠颉、魏武子、司空季子。中古凌犀，斯道替矣。居上者不以至公理物，为下者必以私路期荣；御圆者不以信诚率众，执方者必以权谋自显。吕氏春秋曰：天道圆，地道方，圣人之所以立上下；主执圆，臣处方，方圆不易，国乃昌。高诱曰：上，君也。下，臣也。於是君臣离而名教薄，世多乱而时不治。故蘧甯以之卷舒，柳下以之三黜，论语，子曰：君子哉，蘧伯玉！邦有道则仕，邦无道则可卷而怀之。又曰：甯武子，邦有道则智，邦无道则愚。又曰：柳下惠为士师，三黜之。接舆以之行歌，鲁连以之赴海。论语，楚狂接舆，歌而过孔子。史记曰：鲁连子下聊城，田单归而欲爵之，鲁连逃隐於海上。衰世之中，保持名节，君臣相体，若合符契。则燕昭乐毅，古之流也。魏志，董昭谓太祖曰：明公乐保名节。论语比考谶曰：君子上达，与天合符。剧秦美新曰：地合灵契。史记曰：乐毅贤，好兵，为魏昭王使於燕。燕昭王以客礼待之，乐毅遂委质为臣，燕王以为亚卿。夫未遇伯乐，则千载无一骥。战国策，楚客谓春申君曰：昔者骐骥驾盐车，上吴坂，迁延负轭而不能进；见伯乐，仰而鸣之，知伯乐知己也。时值龙颜，则当年控三杰。汉书曰：高祖隆准而龙颜。应劭曰：颜，额颡也。汉书，上曰：夫运策於帷幄之中，决胜於千里之外，吾不如子房；镇国家，抚百姓，给馈饷，不绝粮道，吾不如萧何；连百万之军，战必胜，攻必取，吾不如韩信：三者，皆人杰也。汉之得材，於斯为贵。高祖虽不以道胜御物，群下得尽其忠；萧曹虽不以三代事主，百姓不失其业。静乱庇人，抑亦其次。左氏传，宰孔谓晋侯曰：君务静乱，无懃於行。又，刘子谓赵孟曰：盍远续禹功，而大庇民。论语，子曰：抑亦可以为次也。 　夫时方颠沛，则显不如隐；万物思治，则默不如语。毛诗序曰：下泉，思治也。周易曰：君子或默或语。是以古之居子，不患弘道难；遭时难，遭时匪难，遇君难。论语，子曰：人能弘道，非道弘人。庄子谓魏王曰：士有道德而衣弊履穿，此所谓非遭时者也。文子，老子曰：欲治之主不世出，可与之臣不万一；以不世出求不万一，此至化所以千载不一也。故有道无时，孟子所以咨嗟；有时无君，贾生所以垂泣。孟子曰：齐人有言，虽有智慧，不如乘势；虽有鎡基，不如待时。汉书，贾谊上疏曰：臣窃惟事势，可为流涕者二。夫万岁一期，有生之通涂；桓子新论曰：夫圣人乃千载一出。然此文云万岁一期，盖甚言之，以避下文也。庄子曰：万世之後，而遇大圣，知其解者，是旦暮遇之也。千载一遇，贤智之嘉会。东观汉记，太史官曰：耿况、彭宠俱遭际会，顺时承风，列为蕃辅，忠孝之策，千载一遇也。博奕论曰：诚千载之嘉会，百世之良遇也。周易曰：亨者，嘉之会也。遇之不能无欣，丧之何能无慨？古人之言，信有情哉！余以暇日，常览国志，考其君臣，比其行事，虽道谢先代，亦异世一时也。
文若怀独见之明，而有救世之心，文子曰：必有独见之明，然後能擅道而行。左氏传，子产曰：吾以救世。论时则民方涂炭，计能则莫出魏武。尚书曰：有夏昬德，民坠涂炭。故委面霸朝，豫议世事。举才不以标鉴，故久之而後显；筹画不以要功，故事至而後定。虽亡身明顺，识亦高矣！
董卓之乱，神器迁逼，老子曰：天下神器，不可为也，为者败之。公达慨然，志在致命。论语，子张曰：士见危致命。由斯而谈，故以大存名节。至如身为汉隶，而迹入魏幕，源流趣舍，其亦文若之谓。所以存亡殊致，始终不同，将以文若既明，名教有寄乎？言文若殒身，既明仁义之道，且寄迹於名教之地也。夫仁义不可不明，则时宗举其致；庄子曰：仁义已明，而分守次之。生理不可不全，故达识摄其契。鹪鹩赋曰：生生之理足矣。相与弘道，岂不远哉！弘道，已见上文。
崔生高朗，折而不挠，管子曰：夫玉温润以泽，仁也；折而不挠，勇也。所以策名魏武，执笏霸朝者，盖以汉主当阳，魏后北面者哉！锺会与吴主书曰：执笏之心，载在名策。左传，甯武子曰：诸侯朝正於王，王宴乐之，於是乎赋湛露，则天子当阳，诸侯用命也。礼记曰：君之南乡，答阳之义也。臣之北面，答君也。若乃一旦进玺，君臣易位，汉书曰：群臣谨奉天子玺符，代王遂即天子位。则崔子所不与，魏武所不容。夫江湖所以济舟，亦所以覆舟；孙卿子，孔子曰：君者，舟也；人者，水也。水则载舟，亦能覆舟。仁义所以全身，亦所以亡身。然而先贤玉摧於前，来哲攘袂於後，仁义，已见上文。汉书，公孙玃曰：攘袂而正议者，独大王耳。岂非天怀发中，而名教束物者乎？
孔明盘桓，俟时而动，遐想管乐，远明风流。蜀志曰：诸葛亮每自比於管仲、乐毅，时人莫之许也。唯博陵崔叔平、颍川徐元直与亮友善，谓为信然。周易曰：君子藏器於身，待时而动。琴赋曰：体制风流，莫不相袭。治国以体，民无怨声，论语曰：为国以礼。孝经援神契曰：得万国之懽心，人说喜，无怨声。刑罚不滥，没有馀泣。蜀志曰：廖立为长水校尉，诽谤先帝，於是废立为庶人，徙汶山郡。闻诸葛亮卒，垂泣曰：吾终为左衽矣。左传，声子曰：善为国者，赏不僭，而刑不滥。虽古之遗爱，何以加兹！左氏传曰：子产卒，仲尼闻之出涕，曰：古之遗爱也。及其临终顾讬，受遗作相，刘后授之无疑心，武侯处之无惧色，继体纳之无贰情，百姓信之无异辞，君臣之际，良可咏矣！蜀志曰：先主於永安病笃，召亮成都，属以後事，谓亮曰：若嗣子可辅，辅之，如其不才，君可自取。亮涕泣曰：臣敢竭股肱之力，继之以死。又敕後主：汝与丞相从事，事之如父。尚书曰：成王将崩，作顾命。班固汉书述曰：博陆堂堂，受遗武皇。春秋元命苞曰：继体守文之君，不害圣人之王。公瑾卓尔，逸志不群。总角料主，则素契於伯符；吴志曰：孙策字伯符。江表传，策令曰：周公瑾与孤有总角之好，骨肉之分。毛诗曰：总角丱兮。晚节曜奇，则三分於赤壁。吴志曰：曹公入荆州，权遂遣周瑜与备并力逆曹公，遇於赤壁，初一交战，公军披退。惜其龄促，志未可量。吴志曰：瑜还江陵，於道疾卒，时年三十六。
子布佐策，致延誉之美，国语曰：使张老延君誉于四方。辍哭止哀，有翼戴之功。吴志曰：策薨，以事授权。权哭未及息，张昭谓权曰：孝廉，此宁哭时耶？乃扶权上马，使出巡军士。左氏传，叔向谓宣子曰：文之伯也，翼戴天子。神情所涉，岂徒蹇愕而已哉！周易曰：王臣蹇蹇，匪躬之故。史记，赵良谓商君曰：千人诺诺，不如一士之愕愕。东观汉记，戴冯谢上曰：臣无蹇愕之节，而有狂瞽之言。字书曰：愕，直言也。然而杜门不用，登坛受讥。吴志曰：权以公孙渊称蕃，遣张弥至辽东，拜渊为燕王，昭谏，权不听。昭忿言不用，称疾不朝。权恨之，土塞其门，昭又於内以土封之。江表传曰：权既即尊位，请会百官，归功周瑜。昭举笏欲襃赞功德，未及言，权曰：如张公计，今已乞食矣。昭大惭，伏地流汗。然而登坛即位之时也。夫一人之身，所照未异，而用舍之间，俄有不同，论语，子曰：用之则行，舍之则臧。况沈迹沟壑，遇与不遇者乎？汉书，高祖功臣颂曰：沈迹中乡。孟子曰：志士不忘在沟壑。汉书曰：杨雄以为遇不遇，命也。
夫诗颂之作，有自来矣。家语，孔子曰：诸侯之有冠礼，有自来矣。或以吟咏情性，或以述德显功，子夏毛诗序曰：国史明乎得失之迹，吟咏情性，以风其上。颂者，美盛德之形容，以其成功，告於神明者也。虽大旨同归，所讬或乖，若夫出处有道，名体不滞，风轨德音，为世作范，不可废也。故复撰序所怀，以为之赞云。 　魏志九人，蜀志四人，吴志七人。荀彧字文若，诸葛亮字孔明，周瑜字公瑾，荀攸字公达，庞统字士元，张昭字子布，袁焕字曜卿，蒋琬字公琰，鲁肃字子敬，崔琰字季珪，黄权字公衡，诸葛瑾字子瑜，徐邈字景山，陆逊字伯言，陈群字长文，顾雍字元叹，夏侯玄字泰初，虞翻字仲翔，王经字承宗，陈泰字玄伯。
火德既微，运缠大过。火德，谓汉也。班固汉书高纪赞曰：旗帜尚赤，协于火德。周易曰：大过，大者过也。洪飙扇海，二溟扬波。扬波，喻乱也。虬虎虽惊，风云未和。周易曰：云从龙，风从虎。潜鱼择渊，高鸟候柯。周书曰：美为士者，飞鸟归之蔽於天，鱼鳖归之沸於渊。左氏传曰：仲尼曰：鸟则择木，木岂能择鸟？赫赫三雄，并回乾轴。潘岳为贾谧赠陆机诗曰：三雄鼎足。竞收杞梓，争采松竹。国语，声子谓子木曰：若杞梓皮革，楚实遗之。韦昭曰：杞，良才也。孙子曰：真人在冬，则松竹也。凤不及栖，龙不暇伏。谷无幽兰，岭无亭菊。香草、善鸟，皆喻贤也。
英英文若，灵鉴洞照。应变知微，探赜赏要。周易曰：君子知微知章。又曰：探赜索隐，钩深致远。日月在躬，隐之弥曜。庄子曰：孔子围於陈、蔡之间，太公往吊之，曰：子甚者脩身以明污，昭昭乎如揭日月而行，故不免也。文明映心，钻之愈妙。孙卿子曰：君子通则文而明，穷则约而详。论语，颜渊曰：钻之弥坚。沧海横流，玉石同碎。孟子曰：当尧之时，洪水横流。尚书曰：火炎昆岗，玉石俱焚。达人兼善，废己存爱。孟子曰：古人穷则独善其身，达则兼善天下。谋解时纷，功济宇内。老子曰：解其纷。始救生人，终明风褱。魏志曰：太祖进彧为汉侍中，守尚书令。董昭等谓太祖宜进爵国公，九锡备物，以彰殊勋，密以咨彧，彧以为太祖本兴义兵，以匡朝宁国，君子爱人以德，不宜如此。太祖军至濡须，彧病，留寿春。魏氏春秋曰：太祖馈彧食，发之，乃空器也，於是饮药而卒。
公达潜朗，思同蓍蔡。法言曰：樗里之智也，使知国若葬，吾以疾为蓍蔡也。运用无方，动摄群会。爰初发迹，遘此颠沛。神情玄定，处之弥泰。魏志曰：荀攸与议郎何颙等谋杀卓，垂就而觉，收颙、攸系狱，颙忧惧自杀，攸言语饮食自若。会卓死，得免。班固汉书述曰：子明光光，发迹西疆。蔡邕杨复碑曰：景命不延，遘此颠沛。愔愔幕里，算无不经。魏志，荀攸自从太祖征伐，常谋谟帏幄，时人及子弟，莫知其所言。左氏传，右尹革曰：祈昭之愔愔。亹亹通韵，迹不暂停。虽怀尺璧，顾哂连城。史记，赵惠文王得和氏璧，秦昭王闻之，使人遗赵王书，原以十五城易璧。知能拯物，愚足全生。魏志曰：魏国初建，攸为尚书令，从征孙权，薨。太祖每称公达外愚内智，外怯内勇，外弱内强，不伐善，无施劳，知可及，愚不可及。新序，温斯子曰：古者有愚以全身。庄子曰：可以全生。
郎中温雅，器识纯素。魏志曰：魏国初建，涣为郎中令。庄子曰：圣人贵纯素之道，唯神是守。素也者，谓其无所杂也；纯也者，谓其不亏其神也。能体纯素，谓之真人。贞而不谅，通而能固。论语，子曰：君子贞而不谅。恂恂德心，汪汪轨度。论语曰：孔子於乡党，恂恂如也。毛诗曰：济济多士，克广德心。范晔後汉书，郭林宗曰：黄叔度汪汪若万顷之陂。志成弱冠，道敷岁暮。礼记曰：人生二十曰弱冠。韩诗曰：蟋蟀在堂，岁聿其暮。薛君曰：言君之年岁已晚也。仁者必勇，德亦有言。论语，子曰：有德者必有言，仁者必有勇。虽遇履虎，神气恬然。魏志曰：吕布击袁术於阜陵，涣往从之，遂复为布所拘留。布初与刘备和亲，後离隙。布欲使涣作书骂辱备，涣不可，再三强之，不许。布大怒，以兵胁涣曰：为之则生，不为则死。涣颜色不变，笑而应之曰：涣闻唯德可以辱人，不闻以骂。使彼固君子耶，且不耻将军之言；彼诚小人耶，将复将军之意，则辱在此，不在於彼。且涣佗日之事刘将军，犹今日之事将军也。如一旦一去此，复骂将军，可乎？布惭而止。周易曰：履虎尾，不咥人，亨。列子曰：至人者，神气不变。行不脩饰，名迹无愆。班固汉书赞曰：俊不疑遂立名迹，终始可述。操不激切，素风愈鲜。
邈哉崔生，体正心直。天骨疏朗，墙宇高嶷。蔡邕度侯碑曰：朗鉴出於自然，英风发於天骨。论语，子贡曰：夫子之墙数仞。忠存轨迹，义形风色。义形於色，已见上文。思树芳兰，剪除荆棘。芳兰，以喻君子；荆棘，以喻小人。人恶其上，时不容哲。左氏传曰：伯宗之妻曰：盗憎主人，民恶其上。琅琅先生，雅杖名节。虽遇尘雾，犹振霜雪。孔融荐祢衡表曰：忠果正直，志怀霜雪。运极道消，碎此明月。魏志曰：琰为中尉，太祖为魏王，杨训发表襃述盛德。琰取训表草视之，与训书。有白琰此书傲世怨谤者，太祖怒，於是罚琰为徒隶，使人视之，辞色无挠。太祖遂赐琰死。周易曰：小心道长，君子道消。
景山恢诞，韵与道合。桓子新论曰：老子其心玄远，而与道合。形器不存，方寸海纳。周易曰：形乃谓之器。王辅嗣曰：成形曰器。列子，文挚谓叔龙曰：吾见子之心矣。方寸之地虚矣。和而不同，通而不杂。和而不同，已见上文。庄子曰：纯粹而不杂。遇醉忘辞，在醒贻答。魏志曰：太祖时科禁断酒，而徐邈私饮，至於沈醉。校事赵达问以曹事，邈曰：中圣人。达白太祖，甚怒。度辽将军鲜于辅进曰：平日醉客，谓酒清者为圣人，浊者为贤人，邈性循慎，偶醉言耳。竟坐免刑。文帝践祚，历颍川典农中郎将。车驾幸许昌，问邈曰：颇复中圣人不？邈对曰：昔子反毙於谷阳，御叔罚於饮酒，臣嗜同二子，不能自惩，时复中之。然宿瘤以丑见传，臣以醉见识。帝大笑，顾左右曰：名不虚立。後为光禄大夫，薨。
长文通雅，义格终始。思戴元首，拟伊同耻。尚书曰：昔先正保衡，作我先王。乃曰：予弗克俾厥后惟尧、舜，其心愧耻，若挞于市。民未知德，惧若在己，嘉谋肆庭，谠言盈耳。魏书曰：群前後数陈得失。群为司空，录尚书事，薨。尚书曰：尔有嘉谋。汉书，成帝曰：久不见班生，今日复闻谠言。论语，子曰：洋洋乎盈耳哉。玉生虽丽，光不逾把。德积虽微，道映天下。言德喻王。
渊哉泰初，宇量高雅。器范自然，标准无假。全身由直，迹洿必伪。处死匪难，理存则易。魏志曰：曹爽见诛，徵夏侯玄为大鸿胪，数年徙太常。中书令李丰谋欲以玄辅政，诛大将军以玄代之。大将军微闻，事下廷尉。玄临斩东市，颜色不变，举动自若。班固汉书杨雄述曰：渊哉若人，实好斯文。史记，太史公曰：非死者难，处死者难。万物波荡，孰任其累？六合徒广，容身靡寄。范晔後汉书，李熊说公孙述曰：方今四海波荡，匹夫横议。荀悦汉纪论曰：以六合之大，一身之微，而匹夫无所容，岂不哀哉！君亲自然，匪由名教。敬授既同，情礼兼到。孝经曰：资於事父以事母，而爱同；资於事父以事君，而敬同。烈烈王生，知死不挠。求仁不远，期在忠孝。汉魏春秋曰：魏帝见威权日去，不胜其忿，乃召侍中王沈、尚书王经、散骑常侍王素谓曰：司马昭之心，路人所知也。吾不能坐受废辱，今日当与卿自出讨之。世语曰：王沈、王丛驰告文王，尚书王经以正直不出，遂被文王杀之。魏志曰：清河王经，甘露中为尚书，坐高贵乡公事诛。裴松之曰：经字彦纬，今云承宗，盖有二字也。班固汉书述曰：乐昌笃实，不桡不诎。论语，子曰：仁远乎哉？我欲仁，斯仁至矣。玄伯刚简，大存名体。志在高构，增堂及陛。汉书，贾谊上书曰：人主之尊譬如堂，群臣如陛。故陛九级上，廉远地则堂高；陛亡级，廉近地则堂卑。高者难攀，卑者易凌，理势然也。端委虎门，正言弥启。临危致命，尽其心礼。干宝晋纪曰：高贵乡公之弑。司马文王会朝臣谋其故。太常陈泰垂涕入，文王待之曲室，谓曰：玄伯，卿何以处我？对曰：诛贾充以谢天下。文王曰：为吾更思其次。泰言唯有进於此，不知其次。文王乃久不言。为侍中，转左仆射，薨。左氏传曰：晏平仲端委立於虎门之外。见危致命，已见上文。
堂堂孔明，基宇宏邈。堂堂，已见上文。器同生民，独禀先觉。孟子曰：伊尹曰：天之生斯人，使先觉觉後觉也。予，天民之先觉者也。标榜风流，远明管乐。孙绰子曰：圣贤极其标榜，有大力矣。管、乐，已见序也。初九龙盘，雅志弥确。周易曰：初九，潜龙勿用。何谓也？子曰：龙德而隐者也；确乎其不可拔，潜龙也。方言曰：未升天之龙，谓之蟠龙。百六道丧，干戈迭用。汉书，阳九厄曰初入百六阳九。音义曰：易传所谓阳九之厄，百六之会者也。苟非命世，孰扫雰雺？孟子曰：五百年必有王者兴，其间必有名世者。广雅曰：命，名也。尔雅曰：天气下，地气不应曰雺。孔安国尚书传曰：雺，阴气也，武功切。今协韵，音梦。宗子思宁，薄言解控。蜀志曰：刘备，汉景帝子中山靖王後也，故曰宗子也。解控，谓彼有急而控告於己，己能解之也。左氏传，王子伯骈曰：无所控告。杜预曰：控，引也。释褐中林，郁为时栋。亮为丞相，故曰时栋。袁崧後汉书，郭林宗与陈留盛仲明书曰：足下诸人，为时栋梁。士元弘长，雅性内融。谢承後汉书曰：严遵雅性高厉。崇善爱物，观始知终。孟子曰：亲亲而仁民，仁民而爱物。六韬曰：圣人见其所始，则知其所终。周易曰：终以知始，始以知终。丧乱备矣，胜涂未隆。先生标之，振起清风。胡广书曰：建洪德，流清风。绸缪哲后，无妄惟时。毛诗曰：绸缪束薪。毛苌曰：绸缪，犹缠绵也。周易曰：无妄之行，穷之灾也。夙夜匪懈，义在缉熙。毛诗曰：夙夜匪懈，以事一人。缉熙，已见上文。三略既陈，霸业已基。蜀志曰：刘璋既还成都，先主当为璋北征汉中，统说曰：阴选精兵，昼夜兼道，径袭成都；璋既不武，素无备豫，大军卒至，一举便定，此上计也。杨怀、高沛，璋之名将，各仗强兵，据守关头，闻数有笺谏璋，使发遣将军还荆州。将军未去，遣与相闻，说荆州有急，欲还救之，并使装束，外作归形；此二子既服将军英名，又喜将军之去，必乘轻骑来见，将军因此执之，进取其兵，乃向成都，此中计也。退还白帝，连引荆州，徐还图之，此下计也。若沈吟不去，将致大困，不可久矣。先主然其中计，即斩怀、沛，还向成都，所过辄克。为军中郎将，卒。
公琰殖根，不忘中正。岂曰摸拟，实在雅性。亦既羁勒，负荷时命。推贤恭己，久而可敬。蜀志曰：琬为大将军，录尚书事，卒。司马迁书曰：推贤进士为务。论语，子曰：君子其行己也恭。又曰：晏平仲善与人交，久而敬之。
公衡仲达，秉心渊塞。毛诗曰：秉心塞渊。媚兹一人，临难不惑。毛诗曰：媚兹一人，应侯顺德。畴昔不造，假翮邻国。蜀志，先主将东伐吴，权谏曰：吴人悍战，又水战顺流，进易退难，臣请为先驱以当寇，陛下宜为後镇。先主不从，以权为镇北将军，督江北军，先主自在江南。吴将陆议乘虚断围，南军败绩。先主引退而道隔，权不得还，故率将所领降于魏，拜镇南将军。进能徽音，退不失德。蜀志曰：魏文帝谓权曰：君舍逆效顺，欲追踪陈、韩耶？权对曰：臣过受刘氏殊遇，降吴不可，还蜀无路，是以归命。且败军之将，获免为幸，何古人之可慕！先主薨问至魏，群臣咸贺，权独否。後为车骑将军，卒。六合纷纭，民心将变。鸟择高梧，臣须顾眄。鸟择木，已见上文。
公瑾英达，朗心独见。披草求君，定交一面。崔寔本论曰：且观世人之相论也，徒以一面之交，定臧否之决。桓桓魏武，外讬霸迹。志掩衡霍，恃战忘敌。衡、霍，二山，在吴之境。卓卓若人，曜奇赤壁。三光参分，宇宙暂隔。淮南子曰：夫道，纮宇宙而章三光。高诱曰：三光，日月星也。
子布擅名，遭世方扰。抚翼桑梓，息肩江表。吴志曰：张昭，彭城人也。汉末大乱，徐方士民，多避难杨土，昭南渡江。孙策创业，命昭为良史，抚军中郎将，升堂拜母，如比肩之旧，文武之事，一以委昭。班固汉书述曰：携手遯秦，抚翼俱起。毛诗曰：惟桑与梓，必恭敬止。左氏传，郑成公，子驷曰：请息肩于晋。王略威夷，吴魏同宝。应瑒释宾曰：九有威夷，始失其政。遂献宏谟，匡此霸道。史记，商鞅曰：吾说孝公以霸道，其意欲之。桓王之薨，大业未纯。把臂讬孤，惟贤与亲。吴志曰：孙策临亡，弟权讬昭。昭率群寮立而辅之。东观汉记，张堪把朱晖臂曰：欲以妻子讬朱生。辍哭止哀，临难忘身。成此南面，寔由老臣。吴志，张昭谓权曰：昔太后、桓王不以老臣属陛下，而以陛下属老臣。才为世出，世亦须才。苏武答李陵书曰：每念足下，才为世出，器为时出。得而能任，贵在无猜。
昂昂子敬，拔迹草莱。荷檐吐奇，乃构云台。吴志曰：初肃见权，说权曰：为将军计，惟有鼎足江东，以观天下之衅，然後建号帝王，以图天下。陆机谢平原表曰：振影拔迹。庄子曰：农夫无草莱之事。淮南子曰：云台之高。高诱曰：高际於云，故曰云台。
子瑜都长，体性纯懿。谏而不犯，正而不毅。都长，谓体貌都闲而雅性长厚也。谢承後汉书曰：朱皓德行纯懿。礼记曰：事亲有隐而无犯。郑玄曰：无犯颜色谏也。论语曰：事父母几谏。将命公庭，退忘私位。吴志曰：建安二十年，权遣使蜀通好刘备，与弟亮但公会相见，无私面。论语曰：将命者出。毛诗曰：公庭万舞。岂无鹡鸰，固慎名器。毛诗曰：鹡鸰在原，兄弟急难。左氏传，仲尼曰：惟器与名，不可以假人。
伯言蹇蹇，以道佐世。蹇蹇，已见上文。出能勤功，入能献替。国语，史黯谓赵简子曰：夫事君者谏过而赏善，荐可而替不，献能而进贤。谋宁社稷，解纷挫锐。老子曰：挫其锐，解其纷。正以招疑，忠而获戾。吴志曰：逊为丞相，太子有不安之议。逊上疏陈太子正统，宜有盘石之固，鲁王藩臣，当使宠秩有差，彼此得所，上下获安，谨叩头流血以闻。书三四上。太傅吴粲坐数与逊交书，下狱死。权累遣中使责让逊，逊愤恚致卒。
元叹穆远，神和形检。如彼白珪，质无尘玷。毛诗曰：白圭之玷，尚可磨也；斯言之玷，不可为也。东观汉记，杜诗荐伏湛曰：自行束脩，讫无毁玷。立上以恒，匡上以渐。吴志曰：雍访及政职所宜，辄密以闻。若见纳用，则归之上；不用，终不宣渫。周易曰：君子以言有物，而行有恒。清不增洁，浊不加染。言得清浊之宜也。清浊，已见上文。
仲翔高亮，性不和物。吴志曰：翻性不协俗，多见毁谤。好是不群，折而不屈。屡摧逆麟，直道受黜。吴志曰：翻数犯颜谏诤，权不能悦。权与张昭论及神仙，翻指昭曰：彼皆死人而语神仙，俗岂有仙人也？权积怒非一，遂徙翻交州。班固汉书赞曰：大雅卓尔不群。韩子曰：龙之为虫也，扰柔可狎而骑，然其喉下有逆鳞，径寸之处，若婴之，则杀人。人主有逆鳞，说者婴之，则不几矣。论语，柳下惠曰：直道而事人，焉往而不三黜？叹过孙阳，放同贾屈。楚辞曰：骥踌躇於弊辇兮，遇孙阳而得代。王逸曰：孙阳，伯乐姓名也。孔丛子，子高对魏王曰：驽骥同辕，伯乐为之咨嗟；玉石相糅，和氏为之叹息。汉书曰：天子以贾谊任公卿之位，绛、灌之属害之，乃毁谊，天子亦疏之，以谊为长沙王太傅。谊既适去，意不自得，及度湘水，为赋以吊屈原。屈原，楚贤臣也，被谗放逐，作离骚。谊追伤之，因以自谕。
诜诜众贤，千载一遇。毛苌诗传曰：诜诜，众多也，使陈切。千载一遇，已见上文。整辔高衢，骧首天路。湋鹉赋曰：蓐收整辔。登楼赋曰：假高衢而骋力。邹阳上书曰：蛟龙骧首奋翼。枚乘乐府诗曰：天路隔无期。仰挹玄流，俯弘时务。毛苌诗传曰：挹，也。名节殊涂，雅致同趣。周易曰：殊涂同归，嵇康赠秀才诗曰：仰募同趣。日月丽天，瞻之不坠。周易曰：日月丽乎天。礼记曰：夫日月星辰，所以瞻仰也。非此族也，不在祀典。吕氏春秋曰：德行昭美，比於日月，不可息也。仁义在躬，用之不匮。论语比考谶曰：仁义在身，行之可强。毛诗曰：孝子不匮。毛苌曰：匮，竭也。尚想重晖，载挹载味。羊秀卫公诔曰：仰睎遐风，重晖冠世。後生击节，懦夫增气。魏略，王朗答太祖曰：承旨之日，抚掌击节。孟子曰：闻伯夷之风者，贪夫廉，懦夫有立志。 　[1]
作品信息
作者：袁宏 　
创作年代：三国时期 　
作者简介 　
袁宏（约328～约376）东晋文学家、史学家。字彦伯，小字虎，时称袁虎。陈郡阳夏（今河南太康）人。初入仕途，谢尚引为参军。袁宏文笔典雅，才思敏捷，后为大司马桓温府记室。恒温卒后，入为吏部郎，授东阳太守。太元初去世。今存《后汉纪》三十卷。